bluuebunny/crossref_metadata_2025 huggingface dataset:
Πλοήγηση και συνεργατική χαρτογράφηση ομάδας κινούμενων ρομπότ
Authors: Αρβανιτάκης Ιωάννης
Published: September 2021

Η παρούσα διατριβή έχει ως θέμα την πλοήγηση και συνεργατική χαρτογράφηση ομάδας κινούμενων ρομπότ. Η πλοήγηση είναι ένα βασικό προς επίλυση θέμα στο πεδίο της αυτονομίας των ρομποτικών οχημάτων και στην πλειάδα των εφαρμογών που αυτά πρέπει να φέρουν εις πέρας. Δεδομένης μιας περιοχής ενδιαφέροντος, μιας αρχικής θέσης και μιας τελικής θέσης - στόχου για ένα κινούμενο ρομπότ, ζητείται να βρεθεί ένα μονοπάτι που να εκπληρώνει κατ’ αρχήν τους κινηματικούς περιορισμούς που επιβάλλονται από το περιβάλλον, και στην συνέχεια τους δυναμικούς περιορισμούς που οφείλονται στο μοντέλο του ρομπότ και στους περιορισμούς των εισόδων του. Αρχικά, στη διατριβή έγινε μελέτη του προβλήματος πλοήγησης σε γνωστά περιβάλλοντα. Το πρόβλημα διασπάστηκε σε δύο μέρη, όπου το πρώτο αφορούσε την εύρεση του μονοπατιού και το δεύτερο τον σχεδιασμό της τροχιάς με βάση το ευρεθέν μονοπάτι. Ο σχεδιασμός του μονοπατιού βασίστηκε στις μεθόδους των τεχνητών δυναμικών πεδίων (στην περίπτωση επίπεδου περιβάλλοντος), και των συναρτήσεων πλοήγησης (στην περίπτωση δισδιάστατης επιφάνειας). Ο σχεδιασμός της τροχιάς βασίστηκε στις καμπύλες Bèzier. Στην συνέχεια η έρευνα εστιάσθηκε για άγνωστα επίπεδα περιβάλλοντα. Στην περίπτωση αυτή, το αυτόνομο ρομπότ έχει έναν αισθητήρα απόστασης για την κατασκευή του χάρτη της περιοχής. Δεδομένου του χάρτη, δομείται μια διακοπτική συνάρτηση, όπου αρχικά γίνεται η εξερεύνηση της περιοχής με σκοπό την ανακάλυψη της θέσης – στόχου με βασικό άξονα την λογική εξερεύνησης συνόρου. Αν ο στόχος ανακαλυφθεί τότε η συνάρτηση πλοήγησης αλλάζει για να το οδηγήσει προς αυτό. Σε πρώτη φάση είχε υποτεθεί μοτίβο αίσθησης κυκλικού δίσκου περιορισμένης εμβέλειας, με απλό κινηματικό μοντέλο ρομπότ και τέλεια γνώση της θέσης του ρομπότ. Στην συνέχεια, έγινε εξέλιξη της μεθόδου για μοτίβο αίσθησης κυκλικού τομέα, πληρέστερο μοντέλο ρομπότ, καθώς και αβεβαιότητα στην θέση και τον προσανατολισμό αυτού. Τέλος, η έρευνα επεκτάθηκε σε μια ομάδα κινούμενων ρομπότ. Διατηρώντας αναλλοίωτη την βασική λογική της μεθόδου που αναπτύχθηκε για άγνωστα περιβάλλοντα, η συνεργατική χαρτογράφηση και η δημιουργία καθολικού χάρτη από την ομάδα εισάχθηκε ως έννοια, ώστε να βελτιωθεί η κίνηση προς τον στόχο που έχει ανατεθεί σε κάθε μέλος της ομάδας, μέσω της μετάβασης σε μια διακοπτική συνάρτηση επιλογής συνόρου.
Ο ρόλος πεπτιδίων στην εκτίμηση της βαρύτητας και της εξέλιξης συγγενών καρδιοπαθειών στα παιδιά
Authors: Παπαχρήστου Παναγιώτα
Published: September 2021

Εισαγωγή: Η έγκαιρη διάγνωση και η αξιολόγηση της βαρύτητας των συγγενών ανωμαλιών της καρδιάς έχει κρίσιμη σημασία για την κλινική πορεία και την έκβαση των ασθενών. Ως εργαλεία για την αρχική εκτίμηση, αλλά και για την παρακολούθηση της πορείας και της αποτελεσματικότητας της θεραπείας έχουν μελετηθεί ορισμένα αγγειοδραστικά πεπτίδια. Σκοπός: Η μελέτη των επιπέδων πλάσματος του εγκεφαλικού νατριουρητικού πεπτιδίου (BNP), της αδρενομεντουλλίνης (ADM) και της ουροτενσίνης ΙΙ (UII) σε ασθενείς με μη κυανωτικές συγγενείς καρδιοπάθειες και η αξιολόγησή τους ως δείκτες εκτίμησης της παρουσίας, της βαρύτητας και του τύπου της συγγενούς καρδιοπάθειας. Υλικό-Μέθοδος: Περιλήφθηκαν συνολικά 78 παιδιά [διάμεση ηλικία11,56 (1,58-83,75) μήνες] 39 με συγγενή καρδιοπάθεια- μεσοκολπική επικοινωνία (ASD), μεσοκοιλιακή επικοινωνία (VSD), ανοικτός βοτάλειος πόρος (PDA)- και 39 υγιείς μάρτυρες, αντίστοιχης ηλικίας και φύλου. Σε όλους τους μετέχοντες στη μελέτη ελήφθη πλήρες οικογενειακό, περιγεννητικό και ατομικό ιστορικό και έγιναν λεπτομερής κλινική εξέταση, αιματολογικός έλεγχος και υπερηχοκαρδιογράφημα. Τα επίπεδα των BNP, ADM και UII μετρήθηκαν στο πλάσμα με τη μέθοδο της ELISA. Η στατιστική ανάλυση έγινε με τη χρήση του στατιστικού πακέτου SPSS v20 και p<0,005 θεωρήθηκε ως στατιστικά σημαντικό. Αποτελέσματα: Οι ασθενείς είχαν σημαντικά υψηλότερα επίπεδα BNP (p=0,006), οριακά υψηλότερα επίπεδα ADM (p=0,063) και παρόμοια επίπεδα UII (p=0,635). Οι ασθενείς με PDA είχαν χαμηλότερα επίπεδα BNP σε σχέση με τους ασθενείς με VSD και τους ασθενείς με ASD. Οι ασθενείς με μέτριας βαρύτητας ή σοβαρή καρδιοπάθεια είχαν υψηλότερα, στα όρια της στατιστικής σημαντικότητας, επίπεδα ADM και UII σε σχέση με αυτούς με ήπιας βαρύτητας καρδιοπάθεια, ενώ τα επίπεδα του ΒΝΡ δεν παρουσίαζαν καμία σημαντική διαφορά. Τα παιδιά με συγγενή καρδιοπάθεια εμφάνιζαν συχνότερα στασιμότητα βάρους και ήταν λιποβαρή σε σχέση με τους μάρτυρες. Οι μητέρες των ασθενών κάπνιζαν σε σημαντικά μεγαλύτερο ποσοστό σε σχέση με τις μητέρες των μαρτύρων. Συμπεράσματα: Τα επίπεδα των αγγειοδραστικών πεπτιδίων στο πλάσμα συσχετίζονται με την παρουσία και τη βαρύτητα μη κυανωτικής συγγενούς καρδιοπάθειας, αλλά όχι με ομοιόμορφο τρόπο. Το ΒΝΡ και σε μικρότερο βαθμό η ADM μπορούν να χρησιμεύσουν ως δείκτες της παρουσίας συγγενούς καρδιοπάθειας, ενώ η ADM και η UII ως δείκτες της βαρύτητας. Το ΒΝΡ είναι περισσότερο αξιόπιστος δείκτης για τη διάγνωση της ASD.
Ο διαθρησκειακός διάλογος στο φως της πολιτιστικής διπλωματίας και του πολιτικού φιλελευθερισμού
Authors: Χαμπεσής Δημήτριος
Published: September 2021

Το διδακτορικό εξετάζει το φαινόμενο του Διαθρησκειακού Διαλόγου, μίας αρχαίας πρακτικής που σήμερα, η συστηματοποιημένη πλέον μορφή της, θεωρείται ένα από τα σημαντικά εργαλεία που έχει στη διάθεσή της η Πολιτιστική Διπλωματία.Εξετάζουμε το κάτω από ποιες μορφές εξελίσσεται ο διάλογος ιστορικά και πώς στο πλαίσιο ρύθμισης της δημόσιας σφαίρας που προτείνει ο Πολιτικός Φιλελευθερισμός (του John Rawls), έρχεται ο διάλογος να συμπληρώσει αυτή την πολιτική πρόταση που αφορά την κοινωνική ισορροπία στην οποία διασφαλίζεται η έννοια της δικαιοσύνης.
Virtual public art και νέες τεχολογίες
Authors: Κέκου Εύα
Published: September 2021

Η συγκεκριμένη εργασία διαπνέεται από τη διεπιστημονικότητα του διευρυνόμενου ερευνητικού πεδίου της. H «μορφολογία» της ίδιας της εργασίας συνίσταται σε ένα γενικό πλαίσιο που αφορά τις έννοιες τέχνης, τεχνολογίας, και προχωρά σταδιακά στην ανάλυση επιμέρους ερωτημάτων. Tα ερωτήματα αυτά εστιάζουν στο πώς το κοινό ανταποκρίνεται σε νέες μορφές τέχνης και έκφρασης (στον δημόσιο χώρο και με τη βοήθεια νέων τεχνολογιών) και με ποιο τρόπο η τέχνη αποκτά χαρακτήρα πιο κοινωνικό και άμεσο.
Μοριακοί και βιοχημικοί δείκτες σε γυναίκες με σύνδρομο πολυκυστικών ωοθηκών (pcos)
Authors: Ζέρβα Αικατερίνη
Published: September 2021

Το σύνδρομο των πολυκυστικών ωοθηκών είναι μια συχνή ενδοκρινολογική διαταραχή στον γυναικείο πληθυσμό αναπαραγωγικής ηλικίας. Αποτελεί τη συχνότερη αιτία υπερανδρογοναιμίας και χαρακτηρίζεται από διαταραχές περιόδου, υπογονιμότητα, δασυτριχισμό και δερματολογικά προβλήματα, ενώ μπορεί να έχει και σοβαρότερες συνέπειες, όπως την ανάπτυξη σακχαρώδους διαβήτη και τον κίνδυνο εμφάνισης καρδιαγγειακής νόσου. Παρά το γεγονός ότι πολλές μελέτες έχουν ερευνήσει το σύνδρομο πολυκυστικών ωοθηκών, υπάρχουν ακόμη ερωτήματα σχετικά με τους μηχανισμούς που συμμετέχουν στη δημιουργία του. Φαίνεται πως οφείλεται σε ένα συνδυασμό γενετικών και περιβαλλοντικών παραγόντων.Το γονίδιο AKT2 έχει συσχετιστεί με την αυξημένη ανοχή στην ινσουλίνη και τη μειωμένη διάθεση γλυκόζης, δύο από τα χαρακτηριστικά που απαντώνται σε γυναίκες με PCOS.Οι παράγοντες OPG και sRANKL αποτελούν έναν σημαντικό προγνωστικό δείκτη για την εμφάνιση της καρδιαγγειακής νόσου και σχετίζονται με το σύνδρομο πολυκυστικών ωοθηκών, αφού όπως αναφέρθηκε οι PCOS ασθενείς εμφανίζουν αυξημένο κίνδυνο για καρδιαγγειακά νοσήματα. Ο σκοπός ευτής της μελέτης είναι να διερευνηθούν: α) οι τέσσερις πολυμορφισμοί του γονιδίου AKT2, β) οι παράγοντες OPG και sRANKL και γ) το ορμονικό προφίλ αλλά και τα κλινικά χαρακτηριστικά των ασθενών με σύνδρομο πολυκυστικών ωοθηκών στον ελληνικό γυναικείο πληθυσμό.
Σύγκριση διαφόρων συσκευών νέας τεχνολογίας στη διατομή του ηπατικού παρεγχύματος
Authors: Καπαρέλος Δημήτριος
Published: September 2021

Ο σκοπός της παρούσης μελέτης ήταν να συγκρίνουμε την αποτελεσματικότητα και την ασφάλεια της εκτομής του ήπατος με τη χρήση της συσκευής μικροκυμάτων και της συσκευής διπολικής διαθερμίας ραδιοσυχνοτήτων, συνδεδεμένη με ορό.16 οικόσιτοι χοίροι υπεβλήθησαν σε θερμικές εκτομές ήπατος. Στους 8 της πρώτης ομάδας διενεργήθηκε αριστερή πλάγια ηπατεκτομή με τη χρήση μικροκυμάτων, ενώ στους 8 της δεύτερης ομαδας διενεργήθηκε η ίδια διαδικασία υποβοηθούμενη αυτή τη φορά με την συσκευή ραδιοσυχνοτήτων και απαγωγής ψυχρού ορού. Μετα από 28 ημέρες στενής παρακολούθησης, οι χοίροι υπεβλήθησαν σε ευθανασία, ετσι ώστε να μελετήσουμε τα μακροσκοπικά και μικροσκοπικά ευρήματα της κάθε διαδικάσιας στο εναπομείναν ήπαρ.Ένας μέσος όρος 47.13 min ήταν αρκετός για την ολοκλήρωση της διαδικασίας με τη χρηση της συσκευής Aquamantys, ενώ η ανάλογη διαδικασία ολοκληρώθηκε σε 59.13 min με τη χρηση μικροκυμάτων. Η μέση απώλεια αίματος ήταν 40 ml (5-80 ml) με τη χρήση Aquamantys, ενώ η απώλεια αίματος ήταν 72.37 (42-100) με τη χρήση μικροκυμάτων. Οι μετεγχειρητικές επιπλοκές ήταν εξαιρετικα χαμηλές και στις 2 ομάδες. Δεν αναφέρθηκε ούτε διεγχειρητική ούτε μετεγχειρητικη θνητότητα.Η μελέτη αυτή απέδειξε ότι η αριστερή πλάγια ηπατεκτομή με τη χρήση Aquamantys είναι τεχνικά εφικτή σε πειραματικό μοντέλο χοίρου, όπως επίσης ότι είναι αποτελεσματικότερη και ασφαλέστερη αιμοστατική μέθοδος συγκρινόμενη με τη μέθοδο των μικροκυμάτων.
Κατασκευή και έλεγχος ρομποτικής πλατφόρμας για χειρουργικές λαπαροσκοπικές επεμβάσεις
Authors: Ευαγγελίου Νικόλαος
Published: September 2021

Η παρούσα διδακτορική διατριβή πραγματεύεται την κατασκευή και τον έλεγχοκαινοτόμων ρομποτικών συστημάτων με στόχο την εφαρμογή τους σε ελάχισταεπεμβατικές, ρομποτικά υποβοηθούμενες, χειρουργικές επεμβάσεις. Τα συστή-ματα που κατασκευάστηκαν για το σκοπό αυτό φέρουν πληθώρα καινοτόμων χα-ρακτηριστικών με τα βασικότερα να αποτελούν τους αυξημένους βαθμούς ελευ-θερίας σε σχέση με υπάρχοντα εμπορικά συστήματα, τη δομοστοιχειωτή φύση,τη φορητότητα, την εύκολη αλλαγή χειρουργικών εργαλείων, το χαμηλό κόστος,καθώς και το ανοιχτού πηγαίου κώδικα υποστηρικτικό λογισμικό τους. Ειδικότερα, τα υλοποιηθέντα ρομποτικά συστήματα αποτελούνται από έξω-επεμβατικούς βαθμούς ελευθερίας που επιτρέπουν την εισχώρηση στην χειρουρ-γική κοιλότητα και έσω-επεμβατικούς βαθμούς ελευθερίας, ώστε να καθοδηγη-θούν μικροσκοπικά ιατρικά εργαλεία στο σημείο ενδιαφέροντος. Η κατασκευήέγινε με μεθόδους ταχείας προτυποποίησης και με παραμετρικά εκφρασμένα δο-μικά χαρακτηριστικά, οδηγώντας σε δομοστοιχειωτού χαρακτήρα ρομπότ. Ένας σημαντικός παράγοντας που συντελεί στην επίτευξη των ανωτέρω και-νοτομιών είναι η χρήση μορφομνήμονων κραμάτων νικελίου-τιτανίου για τηνενεργοποίηση των αρθρώσεων των έσω-επεμβατικών βαθμών ελευθερίας. Τακράματα αυτά, παρά τη δυσκολία στον έλεγχό τους, δίνουν την δυνατότητα ναμειωθεί αισθητά το βάρος των κατασκευών, ενώ παράλληλα εγγυώνται βιοσυμβα-τότητα και μελλοντική πιθανή χρήση σε περιβάλλον μαγνητικού τομογράφου. Ταηλεκτρονικά κυκλώματα που υλοποιήθηκαν για την οδήγηση των βαθμών ελευθε-ρίας ενσωματώνονται στο ρομπότ και επιτρέπουν την ανάδραση θέσης από τουςπροαναφερθέντες ενεργοποιητές. Στο άκρο των ρομποτικών βραχιόνων τοποθετείται, πέραν του κατ' επιλογήχειρουργικού εξοπλισμού, στερεοσκοπική κάμερα και φωτισμός, ώστε να είναιεφικτή η οπτικοποίηση σε μικρή απόσταση του σημείου αλληλεπίδρασης με τονιστό. Η κύρια επέκταση της συγκεκριμένης δομής είναι ότι δεν απαιτείται πλέονη χρήση δεύτερης οπής για εισχώρηση ενδοσκοπίου, πράγμα πολύ σημαντικό γιατον χρόνο αποκατάστασης και τη χρονική διάρκεια των χειρουργικών επεμβά-σεων. Ο έλεγχος των ρομποτικών συστημάτων γίνεται με χρήση κατάλληλων εύκολαεπεκτάσιμων αλγορίθμων, ενώ παράλληλα έχει αναπτυχθεί κατάλληλο λογισμικόεκμάθησης, οπτικοποίησης της θέσης και προ-εγχειρητικής καταχώρησης επιθυ-μητών θέσεων. Ο χειρισμός των συστημάτων γίνεται με χρήση συσκευών απτικήςανάδρασης. Τα συστήματα αξιολογούνται τόσο όσον αφορά την αυτονομία τους, όσο καισε κλασικά ενδοσκοπικά πειράματα, ώστε να είναι δυνατή η εξαγωγή συμπερα-σμάτων αναφορικά με την λειτουργικότητά και την δυνατότητα κλινικής εφαρμο-γής τους.
Ανάπτυξη και αξιολόγηση εκπαιδευτικού λογισμικού για την προσέγγιση των διαλυτών-μη διαλυτών υλικών και των θερμικών φαινομένων
Authors: Σπαή Αγγελική
Published: September 2021

Στην παρούσα διατριβή αναλύεται η ανάπτυξη ενός εκπαιδευτικού λογισμικού προσομοιωτικού χαρακτήρα για τις Φυσικές Επιστήμες στο Νηπιαγωγείο, και πιο συγκεκριμένα για τις ενότητες «Διαλυτά-Μη Διαλυτά Υλικά» και «Θερμικά Φαινόμενα: Τήξη και Πήξη των Υλικών». Κίνητρο αποτέλεσε η έλλειψη εκπαιδευτικών λογισμικών στο ελληνικό πλαίσιο για το γνωστικό αντικείμενο των Φυσικών Επιστημών, καθώς και η ανάγκη του σημερινού μαθητή για αλληλεπίδραση στον ψηφιακό κόσμο.Στο πλαίσιο αυτό, ο σχεδιασμός του λογισμικού βασίστηκε στις Θεωρίες Μάθησης, στα ιδιαίτερα χαρακτηριστικά του παιδιού της προσχολικής ηλικίας, στη φύση του γνωστικού αντικειμένου των Φυσικών Επιστημών και στη στοχοθεσία του Αναλυτικού Προγράμματος. Επιπρόσθετα, διερευνήθηκαν οι αντιλήψεις των παιδιών για τα δύο προαναφερθέντα φυσικά φαινόμενα, οι προτιμήσεις τους και τα στοιχεία ελκυστικότητας των ψηφιακών παιχνιδιών, παράμετροι που αποτέλεσαν τη βάση για το σχεδιασμό του λογισμικού.Στη διατριβή, περιγράφονται αναλυτικά όλοι οι παράγοντες που ελήφθησαν υπόψη κατά την υλοποίησή του λογισμικού μέσω κατάλληλου εργαλείου προγραμματισμού, καθώς και η ενδιάμεση αξιολόγηση της ευχρηστίας του μέσω του Πρωτόκολλου Ομιλούντων Κεφαλών. Η αξιολόγηση αυτή χρησιμοποιήθηκε για τη βελτίωση της ευχρηστίας του, οδηγώντας στη συνέχεια στην πραγματοποίηση της πειραματικής έρευνας για την τελική αξιολόγηση της αποτελεσματικότητας σε επίπεδο γνώσεων του λογισμικού.
Λειτουργία του άξονα υποθάλαμος-υπόφυση-επινεφρίδια σε βαρέως πάσχοντες
Authors: Αλεβιζοπούλου Παναγιώτα
Published: September 2021

Διερεύνηση της απάντησης του άξονα υποθάλαμου-υπόφυσης-επινεφριδίων σε χορήγηση ανθρώπινης εκλυτικής ορμόνης (hCRH) σε βαρέως πάσχοντες και συσχετισμός των απαντήσεων με την έκβαση. Προοπτική μελέτη σε βαρέως πάσχοντες στην ΜΕΘ Πανεπιστημιακού Νοσοκομείου. Η μελέτη συμπεριέλαβε 37 βαρέως πάσχοντες, μηχανικά αεριζόμενους ασθενείς με διάφορες υποκείμενες νόσους και διάμεση ηλικία 56 έτη. Συλλέχθηκε ένα πρωινό δείγμα αίματος για την μέτρηση βασικών τιμών κορτιζόλης, κορτικοτροπίνης (ACTH) και κυτταροκινών. Στη συνέχεια χορηγήθηκαν 100 μg hCRH και μετρήθηκαν τιμές κορτιζόλης και κορτικοτροπίνης σε μία περίοδο 2 ωρών. Για τον συνολικό αριθμό των ασθενών η βασική τιμή και η μέγιστη τιμή κορτιζόλης μετά την διέγερση με hCRH ήταν 16±5 mcg/dl και 21±5 mcg/dl αντίστοιχα. Διάμεσες τιμές βασικής ACTH και μέγιστης ACTH μετά από διέγερση με hCRH ήταν 23 pg/ml και 65 pg/ml αντίστοιχα. Ιδιαίτερα υψηλά επίπεδα ACTH και παρατεταμένη απελευθέρωση κορτιζόλης παρατηρήθηκαν σε μη επιζώντες (n=18) σε σύγκριση με τους επιζώντες (n=19). Επίσης οι μη επιζώντες είχαν υψηλότερες συγκεντρώσεις ιντερλευκινών (IL)-8 (115 έναντι 38 pg/ml, p=0.003) και (IL)-6 (200 έναντι 128 pg/ml, p=0.01) συγκριτικά με τους επιζώντες. Βαρέως πάσχοντες καταδεικνύουν αλλαγμένες απαντήσεις του άξονα υπόφυσης-επινεφριδίων μετά από διέγερση με hCRH. Αυτό είναι ιδιαίτερα εμφανές στους πιο βαρέως πάσχοντες με τον υψηλότερο δείκτη φλεγμονής που τελικά καταλήγουν.
Διαταραχές της επαγωγής σήματος της εξαρτώμενης από το cAMP πρωτεϊνικής κινάσης στον καρκίνο του ενδομητρίου
Authors: Τσιγγινού Αλεξάνδρα
Published: September 2021

Ο καρκίνος του ενδομητρίου αποτελεί τη συχνότερη γυναικολογική κακοήθεια. Η αιτιολογία του είναι γενικά άγνωστη ενώ είναι αποδεκτό ότι στην παθογένειά του εμπλέκονται διαταραχές ορμονικής ισορροπίας των στεροειδών ορμονών. Στόχος της μελέτης αυτής ήταν να διερευνηθεί ο ρόλος της cAMP εξαρτώμενης Πρωτεϊνικής κινάσης Α (PKA) στον μηχανισμό καρκινογένεσης του ενδομητρίου. Μελετήθηκε ενδομητρικός ιστός από 31 ασθενείς με καρκίνο του ενδομητρίου και τα αποτελέσματα συγκρίθηκαν με αυτά από 41 δείγματα φυσιολογικού ενδομητρικού ιστού. Εξετάσθηκε η αλληλουχία DNA για μεταλλάξεις του γονιδίου PRKAR1A, η αναλογία και επάρκεια έκφρασης των ρυθμιστικών του ενζύμου υποομάδων καθώς και η ίδια η λειτουργικότητα της PKA. Α. Αποτελέσματα: Μεταλλάξεις στο γονίδιο δεν βρέθηκαν, αλλά η έκφραση της R1α υποομάδας ήταν σαφώς μειωμένη σε ενδομητρικό καρκίνο και η λειτουργικότητα του ενζύμου φάνηκε να είναι διαταραγμένη. Συμπέρασμα: Ο καρκίνος του ενδομητρίου μπορεί να μην συνδέεται με μεταλλάξεις του PRKAR1A, αλλά χαρακτηρίζεται από διαταραχή της επαγωγής σήματος της εξαρτώμενης από το cAMP Πρωτεϊνικής Κινάσης Α.
Μελέτη βρασμού με ροή μέσα σε δομημένα μακρο-κανάλια
Authors: Βλάχου Μαρία
Published: September 2021

Στο πλαίσιο της παρούσας διατριβής πραγματοποιήθηκαν πειράματα υπόψυκτου βρασμού με ροή νερού στο εσωτερικό ενός αγωγού ορθογωνικής διατομής (κανάλι βρασμού). Σκοπός της διατριβής ήταν η διερεύνηση της επίδρασης διάφορων λειτουργικών παραμέτρων καθώς και της γεωμετρίας του συστήματος στο μηχανισμό μεταφοράς θερμότητας με στόχο τη βελτιστοποίηση του βρασμού με ροή για την επίτευξη μεγάλων ρυθμών μεταφοράς θερμότητας. Επιπλέον στόχοι της διατριβής ήταν η λεπτομερής διερεύνηση των φυσικών φαινομένων που διέπουν το βρασμό με ροή και η συλλογή δεδομένων χρήσιμων για την αντιμετώπιση περιστατικού πυρκαγιάς εντός επανδρωμένου διαστημικού οχήματος. Από τα αποτελέσματα της μελέτης αυτής διαπιστώθηκε ότι αύξηση της παροχής μάζας ενίσχυσε το μηχανισμό μεταφοράς θερμότητας με εξαναγκασμένη συναγωγή και βελτίωσε το συντελεστή μεταφοράς θερμότητας στη μεταβατική περιοχή βρασμού. Στην περιοχή βρασμού με πυρηνογένεση όμως, όπου η παροχή μάζας δεν επηρεάζει το μηχανισμό μεταφοράς θερμότητας, βρέθηκε ότι η απόδοση του βρασμού με ροή βελτιώνεται με αλλαγή διαφόρων παραμέτρων λειτουργίας του συστήματος. Συγκεκριμένα, από τη σύγκριση των θερμικών αποτελεσμάτων για δύο κανάλια με διαφορετικό ύψος, 3 και 10 χιλιοστά, βρέθηκε ότι το κανάλι με ύψος 3 χιλιοστά είναι πιο αποδοτικό για ίδια ταχύτητα ροής υγρού εξαιτίας της χαμηλότερης παροχής, που οδηγεί σε υψηλότερες θερμοκρασίες νερού, οπότε και η κινούσα δύναμη για πυρηνογένεση μετατοπίζεται σε χαμηλότερες τιμές θερμοκρασίας επιφάνειας βρασμού και θερμορροής. Επίσης, βρέθηκε ότι η αύξηση της κλίσης του καναλιού πάνω από την οριζόντια βελτίωσε το συντελεστή μεταφοράς θερμότητας εξαιτίας της ταυτόχρονης αύξησης των ενεργών σημείων πυρηνογένεσης και της ικανότητα των φυσαλίδων να αποκολλώνται. Μεγαλύτερη επίδραση στο συντελεστή μεταφοράς θερμότητας όμως βρέθηκε ότι έχει η εγχάραξη γραμμών μικρού πλάτους στην επιφάνεια βρασμού (της τάξης των 420 μικρομέτρων), έτσι αυξάνεται η επιφάνεια εναλλαγής θερμότητας, ταυτόχρονα όμως αλλάζει η δυναμική συμπεριφορά των φυσαλίδων. Ακόμη, ελέγχθηκε η αλλαγή στην απόδοση του συστήματος βρασμού με ροή από την αύξηση της βαρύτητας και βρέθηκε ότι όταν το κανάλι είναι στην οριζόντια κλίση, υπάρχει σημαντική επίδραση στο συντελεστή μεταφοράς θερμότητας εξαιτίας της αύξησης της άνωσης των φυσαλίδων, όταν όμως η κλίση είναι κατακόρυφη, η υπερβαρύτητα δρα ενάντια στην αποκόλληση και μειώνει το συντελεστή μεταφοράς θερμότητας.
Φαρμακευτική τροποποΐηση βλάβης ισχαιμίας επαναιμάτωσης σε μοντέλα ισχαιμίας επαναιμάτωσης
Authors: Δημόπουλος Αντώνιος
Published: September 2021

Αναγνωρίζεται πλέον ότι οι αλλαγές που συμβαίνουν κατά την καρδιακή αναδιαμόρφωση μετά από έμφραγμα μυοκαρδίου επιρρεάζουν την αντοχή του μυοκαρδίου έναντι του ισχαιμικού στρες. Έτσι η παρούσα μελέτη ασχολείται με την απάντηση της μετεμφραγματικής καρδιάς στην ισχαιμία σε ένα πειραματικό μοντέλο ισχαιμίας επαναιμάτωσης και τους πιθανούς μηχανισμούς που υποκρύπτονται. Έτσι οξύ έμφραγμα του μυοκαρδίου προκλήθηκε σε αρσενικούς επίμυες μέσω απολίνωσης της αριστερής στεφανιαίας αρτηρίας ενώ δημιουργήθηκε και μια ομάδα ελέγχου με εικονικά χειρουργηθέντα ζώα. Πειραματικός υπερθυρεοειδισμός προκλήθηκε στα 9 από τα 17 εμφραγματικά ζώα. Στις 2 εβδομάδες μετεμφραγματικά καρδιακή δυσλειτουργία παρατηρήθηκε στις εμφραγματικές καρδιές όπως φάνηκε από το μειωμένο κλάσμα εξώθησης καθώς και τους βασικούς δείκτες λειτουργικότητας της απομωνομένης καρδιάς. Η λειτουργικότητα των εμφραγματικών υπερθυρεοειδικών καρδιών παρουσίασε σημαντική ανάκαμψη. Οι απομονωθείσες καρδίες στην συνέχεια υπεβλήθησαν σε 30 ισχαιμία μηδενικής ροής πουακολουθήθηκε από 45 λεπτά επαναιμάτωσης. Η ισχαιμική σύσπαση ήταν σημαντικά μειωμένη στις εμφραγματικές καρδιές ενώ παρατηρήθηκε σημαντική αύξηση και επιτάχυνση στις υπερθυρεοειδικές εμφραγματικές καρδιές. Η μετισχαιμική λειτουργικότητα ήταν σημαντικά μειωμένη στα εικονικά χειρουργηθέντα ζώα συγκριτικά με τα εμφραγματικά και υπερθυρεοειδικά εμφραγματικά. Η μετισχαιμική αναπτυσσόμενη συστολική πίεση (LVDP45) σε mmHg ήταν 4.0 (1.8) για τα SHAM(I/R) vs 33.9 (6.1) για τα εμφραγματικά AMI (I/R) vs 38.2 (9.0) για τα υπερθυρεοειδικά εμφραγματικά AMI-THYR (I/R) P < 0.05 . Η μετισχαιμική διαστολική πίεση της αριστερής κοιλίας (LVEDP45) ήταν 96.6 (7.5) για τα SHAM (I/R) vs 52.1 (3.7) για ταAMI (I/R), vs 60.3 (9.8) για τα AMI-THYR (I/R) P < 0.05. Η απελευθέρωση της LDHσε IU/g LDH ήταν 11.4 (0.56) για τα SHAM vs 7.5 (1.0) για τα εμφραγματικά AMI vs5.9 (0.47) for AMI-THYR P < 0.05. Αυτή η απάντηση συνδιάστηκε με τον διπλασιαμό της έκφρασης της HSP70 καθώς και 1,7 φορές αύξηση στην έκφραση της φοσφορυλιωμένης HSP27 στις εμφραγματικές καρδιές AMI καθώς και στις υπερθυρεοειδικές εμφραγματικές καρδιές P < 0.05 σε σχέση με τα εικονικά χειρουργημένα ζώα SHAM Συμπερασματικά, το μετεμφραγματικό μυοκάρδιο φαίνεται να είναι ανθεκτικό στην βλάβη ισχαιμίας επαναιμάτωσης και οι πρωτείνες θερμικής καταπληξίας heatshock protein 70 και 27 συμμετέχουν στον μηχανισμό προστασίας. Η χορήγηση θυροξίνης βελτίωσε την βασική αλλά και την μετισχαιμική λειτουργικότητα της εμφραγματικής καρδιάς
Ο τελεστής μακρινού πεδίου στην επίλυση αντίστροφων προβλημάτων σκέδασης ηλεκτρομαγνητικών κυμάτων σε χειρόμορφα μέσα
Authors: Δημητρούλα Σωτηρία
Published: September 2021

Στη παρούσα διδακτορική διατριβή μελετάμε προβλήματα σκέδασης αρμονικά χρονικά εξαρτώμενων ηλεκτρομαγνητικών κυμάτων που οφείλονται είτε σε χειρόμορφο μέσο διάδοσης είτε σε χειρόμορφο εμπόδιο.Στο πρώτο κεφάλαιο εισάγουμε τη παράμετρο της χειρομορφίας στις αρμονικά χρονικά εξαρτώμενες εξισώσεις Maxwell μέσω των καταστατικών εξισώσεων Drude-Born-Fedorov. Στη συνέχεια εισάγουμε το μετασχηματισμό Bohren και αναλύουμε το ηλεκτρομαγνητικό πεδίο μέσω των πεδίων Beltrami , σε μία αριστερόστροφα κυκλικά πολωμένη και μία δεξιόστροφα κυκλικά πολωμένη συνιστώσα.Στο δεύτερο κεφάλαιο ορίζουμε χειρόμορφους εφαπτομενικούς χώρους στους οποίους ορίζεται ο χειρόμορφος τελεστής μακρινού πεδίου. Διατυπώνουμε και αποδεικνύουμε ένα γενικό θεώρημα σκέδασης για το πρόβλημα σκέδασης του τέλειου αγωγού και το χειρόμορφο διηλεκτρικό με πραγματικές φυσικές παραμέτρους μέσω του οποίου αποδεικνύουμε ότι ο χειρόμορφος τελεστής μακρινού πεδίου είναι normal. Επιπλέον, αποδεικνύουμε ότι είναι ένα προς ένα και ότι έχει πυκνό σύνολο τιμών για τον τέλειο αγωγό.Στο τρίτο κεφάλαιο μελετάμε την καλή τοποθέτηση ενός μεικτού προβλήματος σκέδασης. Ο σκεδαστής είναι ένα χειρόμορφο διηλεκτρικό με τέλεια αγώγιμο πυρήνα στο εσωτερικό του. Για την απόδειξη της μοναδικότητας λύσης εφαρμόζουμε ένα θεώρημα τύπου Rellich για τα χειρόμορφα μέσα. Η μελέτη της ύπαρξης λύσης γίνεται μέσω του χειρόμορφου τελεστή Calderon και της θεωρίας Riesz-Fredholm. Γι'αυτό το πρόβλημα σκέδασης αποδεικνύουμε θεωρήματα σκέδασης για επίπεδα και σφαιρικά κύματα.Στο τέταρτο κεφάλαιο μελετάμε την καλή τοποθέτηση ενός κατά τμήματα ομογενούς χειρόμορφου σκεδαστή το οποίο εμφανίζεται σε πολλές εφαρμογές και περιγράφεται από κατά τμήματα σταθερές φυσικές παραμέτρους. Τέλος, η μελέτη επεκτείνεται σε ένα σκεδαστή με N στρώματα.
Clearing of the European day-ahead electricity markets with system constraints
Authors: Δουρμπόης Γρηγόριος
Published: September 2021

Η παρούσα διδακτορική διατριβή παρουσιάζει καινοτόμα μοντέλα και αλγοριθμικές διαδικασίες για την επίλυση της ημερήσιας πανευρωπαϊκής αγοράς ηλεκτρικής ενέργειας, ενσωματώνοντας άμεσα όλα τα προϊόντα της αγοράς και τους περιορισμούς του συστήματος μεταφοράς υποθέτοντας ζωνική αναπαράσταση του συστήματος που περιλαμβάνονται στον επιλυτή EUPHEMIA. Τα προτεινόμενα μοντέλα διαχειρίζονται αποτελεσματικά:α) τις μη-διαισθητικές διμερείς συναλλαγές ενέργειας που είναι δυνατόν να προκύπτουν μεταξύ διαφορετικών περιοχών προσφορών,β) τις Παραδόξως Αποδεκτές αδιαίρετες προσφορέςγ) τις Παραδόξως Αποδεκτές προσφορές Ελάχιστου Εισοδήματος δ) τις προσφορές Ενιαίας Εθνικής Τιμής (που συναλλάσσονται στην Ιταλική αγορά). Τα μοντέλα διαμορφώνονται ως προβλήματα Μικτού Ακέραιου Γραμμικού Προγραμματισμού ή ως προβλήματα Μεικτής Συμπληρωματικότητας, και αξιολογούνται σε ένα σύστημα δοκιμής που αποτελείται από 42 Ευρωπαϊκά Χρηματιστήρια, επιδεικνύοντας ελάχιστες υπολογιστικές απαιτήσεις και άριστες δυνατότητες επέκτασης. Επίσης, παρουσιάζονται δύο μοντέλα για την επίλυση μίας Ευρωπαϊκής ημερήσιας αγοράς ηλεκτρικής ενέργειας με αδιαίρετες προσφορές θεωρώντας κομβική αναπαράσταση του συστήματος μεταφοράς με Ν και Ν-1 περιορισμούς ασφαλείας. Συγκεκριμένα, στο πρώτο μοντέλο χρησιμοποιείται η μέθοδος «Benders Decomposition» το οποίο αποσυντίθεται σε ένα Κυρίως Πρόβλημα που περιλαμβάνει τις δυαδικές μεταβλητές, και σε ένα υπό-πρόβλημα που περιλαμβάνει τις συνεχείς μεταβλητές και συντονίζεται με μία επαναληπτική διαδικασία για την απόρριψη των αδιαίρετων προσφορών. Στο δεύτερο μοντέλο το πρόβλημα επίλυσης της αγοράς συντονίζεται κατά τη διάρκεια μίας επαναληπτικής διαδικασίας με μία Ροή Φορτίου Εναλλασσόμενου Ρεύματος, προκειμένου να ελεγχθεί η φαινόμενη ροή ισχύος των γραμμών μεταφοράς έναντι των αντίστοιχων ορίων τους. Στο μοντέλο λαμβάνεται υπόψη η επίδραση των μέτρων της τάσης και της έγχυσης/απορρόφησης άεργου ισχύος στις ροές των γραμμών του συστήματος, και υπολογίζονται Κομβικές Οριακές Τιμές. Στο μοντέλο χρησιμοποιείται η μοντελοποίηση «κατανεμημένου κόμβου αναφοράς».
Κοινωνικά δίκτυα και οικονομική μεταβολή
Authors: Παπαϊωάννου Γεώργιος
Published: September 2021

Η αλληλεπίδραση μιας μεταλλευτικής-μεταλλουργικής επιχείρησης με το εξωτερικό κοινωνικό περιβάλλον της, αποτελεί το κύριο πεδίο στο οποίο εστιάζει το ενδιαφέρον της αυτή η μελέτη. Μέσα από το παράδειγμα της λειτουργίας του εργοστασίου της «ΛΑΡΚΟ Γ.Μ.Μ.Α.Ε.» στη Λάρυμνα Φθιώτιδος, διερευνώνται οι οικονομικές και κοινωνικές προεκτάσεις της βιομηχανικής δραστηριότητας σε προϋπάρχοντες μηχανισμούς και λειτουργίες της αγροτικής κοινότητας. Η έννοια του κοινωνικού κεφαλαίου, όπως χρησιμοποιείται στην ανάλυση των κοινωνικών δικτύων, διαπερνάει τρία στάδια στα οποία πραγματοποιείται η κοινωνική ενσωμάτωση του εργοστασίου στο πλήρες δίκτυο της κοινοτικής δομής: εγκατάσταση (δεκαετία 1950), πρώτα χρόνια λειτουργίας (δεκαετία του 1960) και μεγέθυνση (δεκαετία του 1970). Σε αυτό το πλαίσιο, εξετάζεται εάν η βιομηχανική παρουσία επιταχύνει τη σύνθεση νέων κοινωνικών δικτύων, τα οποία στηρίζονται στους δεσμούς που αναπτύσσουν μεταξύ τους άτομα ή ομάδες και των δύο κοινωνικών δομών. Ως προέκταση, παρακολουθείται η κοινωνική μεταβολή που συντελείται, μέσα από τον ανακαθορισμό της εντοπιότητας και συγγένειας, δύο είδη σχέσεων, τα οποία έχουν παγιωμένη μορφή στο κοινοτικό περιβάλλον πριν την εμφάνιση του εργοστασίου. Αντιστρόφως, η κοινωνική έδραση του εργοστασίου αναζητείται και στην ίδια τη βιομηχανική δομή, μέσα από την αύξηση του ενδιαφέροντος των κατοίκων για εργασία, τη συμμετοχή τους σε δίκτυα οικονομικής συνεργασίας και κοινωνικής ολοκλήρωσης, την επαγγελματική ανέλιξή τους και τους ρόλους εποπτείας που κατέχουν στην παραγωγική διαδικασία. Τέλος, πραγματοποιείται η προσέγγιση της επιχειρηματικής συμπεριφοράς του ιδιοκτήτη και γενικού διευθυντή της «ΛΑΡΚΟ», Π. Μποδοσάκη Αθανασιάδη, όπως αυτή αποτυπώνεται στον ξεχωριστό τρόπο με τον οποίο εδραιώνει, οικονομικά και κοινωνικά, την παρουσία του στο εξωτερικό περιβάλλον των επιχειρήσεών του
L’influence des politiques éducatives européennes et nationales dans la construction du discours scolaire
Authors: Καραχοντζίτη Ελένη
Published: September 2021

O σχολικός λόγος βρίσκεται στο επίκεντρο αυτής της διδακτορικής διατριβής. Παραδοσιακά,το ελληνικό σχολείο προωθεί έναν ελληνοχριστιανικό λόγο μέσα από τα βιβλία που συνθέτουν το θρησκευτικό φαινόμενο. Αυτό μας παραπέμπει στη συγκρότηση της ελληνικής ταυτότητας, όπου η ορθοδοξία έχει αναμφισβήτητα εξέχοντα ρόλο.Το 2003, το ελληνικό κράτος απορροφά μια ευρωπαική χρηματοδότηση με στόχο ν’ανανεώσει τα σχολικά του εγχειρίδια. Παρ’ολα αυτά, η βοήθεια αυτή συνεπάγεται το σεβασμό όχι μόνο των κοινοτικών όρων, αλλά και τις προτεραιότητες που θέτουν οι ευρωπαικές πολιτικές. Μια από αυτές τις προτεραιότητες είναι η συγκρότηση της ευρωπαικής πολιτειότητας κατά πιο συμπαγή τρόπο. Κατ’αυτό τον τρόπο αναθεωρεί τις πρακτικές του και στοχεύει στη συγκρότηση του ευρωπαίου πολίτη. Η συγκεκριμένη έρευνα στοχεύει στη μελέτη των σχολικών βιβλίων, που διαμορφώνουν το θρησκευτικό φαινόμενο στην Πρωτοβάθμια εκπαίδευση. Προς αυτή την κατεύθυνση, τ αντικείμενο της έρευνας είναι η εξέλιξη της θρησκευτικής εκπαίδευσης, η οποία είναι μέρος του σχολικού προγράμματος της Εκπαίδευσης του Δημοκρατικού Πολίτη. Το τελευταίο προωθείται από τους ευρωπαικούς εκπαιδευτικούς θεσμούς και στοχεύει στη μετάβαση από το αντιπροσωπευτικό μοντέλο πολιτειότητας στο συμμετοχικό. Αυτές οι εξελίξεις έχουν αντίκτυπο στη συγκρότηση του σχολικού λόγου και στη διαχείρηση του θρησκευτικού φαινομένου.Η έρευνα πραγματοποιείται γύρω από την ανάλυση περιεχομένου των σχολικών εγχειριδίων και τη διεξαγωγή συνεντεύξεων με τους δρώντες της συγγραφής τους (συγγραφείς, αξιολογητές, υπεύθυνους εφαρμογής της εκπαιδευτικής πολιτικής).H ανάλυση των δεδομένων κάνει φανερό ότι οι μετασχηματισμοί που υφίσταται ο σχολικός λόγος υπό την πίεση των ευρωπαικών αρχών, δεν αλλάζουν τον προσανατολισμό του. Πρόκειται κυρίως για μια προσαρμογή ώστε ν’ανταποκρίνεται στο νεό παράδειγμα. Είναι λοιπόν, προιόν διάδρασης των ευρωπαικών και των ελληνικών εκπαιδευτικών πολιτικών.
Μελέτη της δομής των διαστρικών μοριακών νεφών σε διαφορετικές χωρικές κλίμακες
Authors: Τρίτσης Άρης-Ευάγγελος
Published: September 2021

Η παρούσα διατριβή είναι μία πολύπλευρη και σε πολλές διαφορετικές χωρικές κλίμακες, μελέτη των δομών των μοριακών νεφών και της σημασίας του μαγνητικού πεδίου στο σχηματισμό τους. Αρχικά μελετούμε τη δημιουργία νεοανακαλυφθέντων, νηματοειδών, ημιπεριοδικών δομών, ονόματι "striations", οι οποίες απατούνται στις περιοχές των μοριακών νεφών με χαμηλή πυκνότητα και είναι παράλληλες με το μαγνητικό πεδίο. Μέσω δισδιάστατων και τρισδιάστατων προσομοιώσεων μαγνητοϋδροδυναμικής, εξετάσαμε όλα τα πιθανά ενδεχόμενα για τη δημιουργία των "striations" και βρήκαμε ότι η μόνη δόκιμη εξήγηση για το σχηματισμό τους, προκύπτει μέσω της διέγερσης γρήγορων μαγνητοακουστικών κυμάτων. Στη συνέχεια, αξιοποιώντας το αποτελεσμά μας και δια μέσου της πρώτης στα χρονικά ανακάλυψης μας μιας περιοχής συντονισμού κυμάτων και των αρμονικών της συχνοτήτων σε ένα μοριακό σύννεφο, αναπαράγουμε την τρισδιάστατη δομή του.Κατόπιν, στρέφουμε την προσοχή μας στην δυναμική εξέλιξη των πιο πυκνών σημείων των μοριακών νεφών και τη σχέση ανάμεσα στο μαγνητικό πεδίο και στην πυκνότητα του αερίου σε καταρρέοντες προαστρικούς πυρήνες. Βρίσκουμε ότι οι παρατηρησιακές αβεβαιότητες στην πυκνότητα του αερίου είχαν υποτίμηθεί σε προηγούμενες μελέτες. Λαμβάνουμε υπόψη τις αβεβαιότητες σε αυτές τις μετρήσεις και αναλύοντας ανεξάρτητα τις δισδιάστατες προβολές των προαστρικών πυρήνων, βρίσκουμε ότι τα τα δεδομένα συμφωνούν με τις προβλέψεις της θεωρίας της αμφιπολικής διάχυσης. Με αφορμή την ανάγκη για ακριβείς εκτιμήσεις της πυκνότητας, προσομοιώνουμε επίσης την κατάρρευσης προαστρικών πυρήνων σε συνδυασμό με μοντελοποίηση της χημείας που τους συνοδεύει και αναπτύσουμε μία μέθοδο ανέυρεσης των τρισδιάστατων σχημάτων τους, χρησιμοποιώντας χάρτες πυκνότητας στήλης συγκεκριμένων μορίων. Τέλος, για να μπορούμε να συγκρίνουμε άμεσα τα αριθμητικά μας μοντέλα με τις παρατηρήσεις, αναπτύσσουμε έναν σύγχρονο κώδικα μεταφοράς διάδοσης της ακτινοβολίας μοριακών και ατομικών γραμμών σε συνθήκες μη-τοπικής θερμοδυναμικής ισορροπίας.
Ανάλυση, σχεδίαση και εκπαίδευση ασαφών γνωστικών δικτύων με εφαρμογές στην προσέγγιση και στον έλεγχο συστημάτων
Authors: Κώττας Θεόδωρος
Published: September 2021

Οι ασαφείς γνωστικοί χάρτες (FCM) είναι δίκτυα συμπερασμάτων που χρησιμοποιούν κυκλικά κατευθυνόμενα γραφήματα που αντιπροσωπεύουν τις αιτιώδεις σχέσεις μεταξύ εννοιών. Χρησιμοποιούν μια συμβολική παράσταση για την περιγραφή και τη μοντελοποίηση ενός φυσικού συστήματος. Ένας ασαφής γνωστικός χάρτης αποτελείται από κόμβους όπου κάθε ένας αντιπροσωπεύει ένα χαρακτηριστικό του συστήματος ενώ οι αλληλεπιδράσεις μεταξύ των κόμβων αντιπροσωπεύουν τη δυναμική του συστήματος. Ένα FCM ενσωματώνει τη συσσωρευμένη εμπειρία και τη γνώση, σχετικά με τη λειτουργία του συστήματος, ως αποτέλεσμα της μεθόδου κατασκευής του, δηλαδή με τη χρήση εμπειρογνωμόνων που γνωρίζουν τη λειτουργία του συστήματος και τη συμπεριφορά του. .Σε αυτή την διατριβή, γίνεται μια απόπειρα επέκτασης των FCM για την υποστήριξη της στενής αλληλεπίδρασης με το φυσικό σύστημα που περιγράφουν και ως εκ τούτου καθίστανται κατάλληλα για εφαρμογές ελέγχου και λήψης αποφάσεων. Η προτεινόμενη επέκταση διαφοροποιείται από τα παραδοσιακά FCM και πλέον αποκαλείται Ασαφές Γνωστικό Δίκτυο (Fuzzy Cognitive Network – FCN). Μελετάται η ύπαρξη των σταθερών σημείων ισορροπίας τους χρησιμοποιώντας ένα κατάλληλα ορισμένο θεώρημα συστολικής απεικόνισης (contraction mapping theorem). Αποδεικνύεται ότι όταν τα βάρη των διασυνδέσεων πληρούν ορισμένες προϋποθέσεις, οι οποίες σχετίζονται με το μέγεθος του FCΝ, οι τιμές των κόμβων του FCN θα συγκλίνουν σε μια μοναδική λύση ανεξάρτητα από τις αρχικές τους καταστάσεις, σε διαφορετική περίπτωση εάν τα βάρη δεν πληρούν τις οριζόμενες προϋποθέσεις η ύπαρξη ή η μοναδικότητα της ισορροπίας δεν μπορεί να εξασφαλιστεί. Ως συνέπεια αυτών των αποτελεσμάτων, οι κανόνες της μορφής "Αν βάρη τότε σταθερό σημείο ισορροπίας" είναι πιο κατάλληλοι για να αντιπροσωπεύουν τη συμπεριφορά ενός FCΝ.
Ανάπτυξη ολοκληρωμένου ψηφιακού συστήματος αυτόματης ρύθμισης της παραγωγικής διαδικασίας ούζου και παλαιωμένων οινικών αποσταγμάτων
Authors: Ράπτης Κωνσταντίνος
Published: September 2021

ΠΕΡΙΛΗΨΗ. Βασικός στόχος της παρούσης διατριβής ήταν η ανάπτυξη ενός ολοκληρωμένου ψηφιακού συστήματος (Computer Integrated Manufacturing – CIM) για την παραγωγή προϊόντων ούζου και οινικών αποσταγμάτων για την παραγωγή προϊόντων Metaxa. Για τον σκοπό αυτό απαιτήθηκε η ανάλυση και η προσομοίωση των δύο προαναφερόμενων διεργασιών παραγωγής προσδιορίζοντας αρχικά την δυναμική συμπεριφορά των διεργασιών και στη συνέχεια ακολούθησε η ανάπτυξη του συστήματος CIM για την ψηφιακή ρύθμιση αυτών.Η καθυστέρηση ολοκλήρωσης της διατριβής, η οποία σε καμία περίπτωση δεν οφείλεται στον μεταπτυχιακό φοιτητή, είχε και την θετική πλευρά της γιατί στο χρονικό αυτό διάστημα στα πλαίσια της παρούσας εργασίας κατέστη δυνατόν να αναπτυχθεί ένα νέο προϊόν οινικού αποστάγματος του οποίου η τιμή ανά φιάλη των 700ml ίσως ξεπεράσει και τις 5000 €.Αναπτύχθηκαν μια σειρά από πρωτότυπες μέθοδοι αυξήσεως της ευαισθησίας – ακρίβειας των συστημάτων μέτρησης των διεργασιών και κυρίως αεριοχρωματογραφικών και φασματοσκοπικών σημάτων ως αναγκαία προϋπόθεση για την διασφάλιση της ολικής ποιότητας των παραγόμενων προϊόντων της εταιρείας. Αναφέρεται πως η ανάπτυξη συστήματος λογισμικού για την προσομοίωση και ρύθμιση των διεργασιών παλαίωσης και σύμμιξης προϊόντων Metaxa αποτελεί μία διεθνή πρωτοτυπία για ένα εξαιρετικά προηγμένο τεχνολογικά προϊόν, με αδιαμφισβήτητα πολυσήμαντα οφέλη για τις επιχειρήσεις του κλάδου αλλά και ευρύτερα για τις επιχειρήσεις που παράγουν συναφή προϊόντα.Από την προσομοίωση και την ανάλυση της παραγωγικής διεργασίας της ΣΗΑ ΜΕΤΑΞΑ ΑΒΕ προκύπτει πως η βέλτιστη εφαρμογή ενός CIMσυστήματος έγινε με την ανάπτυξη των εξής υποσυστημάτων:computer – aided design (CAD),computer – aided planning (CAP),computer – aided manufacturing (CAM),computer – aided quality assurance (CAQ),Συντήρηση και θέση σε λειτουργία και το σύστημα ανάλυσης με on line σύνδεση ενός αεριοχρωματογράφου και ενός φασματογράφου εφαρμόζοντας την αρχή της συσσώρευσης ταξινομημένων τιμών μέτρησης.
Χαρακτηριστικά και αξίες του σωφρονιστικού πληθυσμού των Ειδικών Καταστημάτων Κράτησης Νέων και παρεχόμενη εκπαίδευση
Authors: Πέτσας Ιωάννης
Published: September 2021

Το αντικείμενο που πραγματεύεται η συγκεκριμένη διδακτορική διατριβή είναι οι αντιλήψεις και απόψεις των ανήλικων και νεαρών κρατουμένων των Ειδικών Καταστημάτων Κράτησης Νέων σχετικά με την παραβατικότητα, τις πτυχές της ζωής τους κατά τη διάρκεια του εγκλεισμού τους και την ζωή τους μετά τη φυλακή. Ιδιαίτερη έμφαση δίνεται ωστόσο στην εκπαιδευτική διαδικασία στην οποία συμμετέχουν αυτοί κατά τη διάρκεια της φυλάκισης τους, τις αντιλήψεις τους σχετικά με αυτή, τα κίνητρα που τους οδήγησαν στην απόφαση να εγγραφούν στο σχολείο, τα οφέλη που ενδέχεται να απολαμβάνουν από τη συμμετοχή τους στην εκπαίδευση, τις πιθανές αστοχίες της τελευταίας, την διερεύνηση των παλαιότερων εκπαιδευτικών εμπειριών των κρατουμένων κ.ά. Επιπλέον, ο στόχος μας για μια ολιστική διερεύνηση του εκπαιδευτικού πλαισίου κατέστησε απαραίτητη και τη λήψη των απόψεων των εκπαιδευτικών που διδάσκουν στις συγκεκριμένες εκπαιδευτικές δομές. Συμπερασματικά, η συγκεκριμένη διδακτορική διατριβή επιχειρεί την καταγραφή της πραγματικότητας -μέσω της διερεύνησης του κοινωνικού πλαισίου και αναλύοντας τις απόψεις των κρατουμένων μαθητών και των εκπαιδευτικών τους- όσον αφορά τις παραμέτρους και το αντίκτυπο του εγκλεισμού των ανηλίκων και νεαρών ατόμων, καθώς και της συμμετοχή τους στην εκπαιδευτική διαδικασία
Μελέτη των K-RAS μεταλλάξεων σε όλα τα στάδια ανάπτυξης του καρκίνου του παχέος εντέρου
Authors: Μαργέτης Νικόλαος
Published: September 2021

Το ογκογονίδιο K-ras αποτελεί παράγοντα-κλειδί στον ορθοκολικό καρκίνο. Βασισμένοι σε δεδομένα τόσο δημοσιευμένα από άλλους όσο και δικά μας, προτείνουμε ότι το K-ras θα μπορούσε να είναι το υπεύθυνο ογκογονίδιο για την απενεργοποίηση του ογκοκατασταλτικού γονιδίου APC, το οποίο, σύμφωνα με την τρέχουσα θέση, θεωρείται ως το αρχικό βήμα στην ορθοκολική ογκογένεση. Το K-ras εκπληρώνει τα κριτήρια του μοντέλου της επαγομένης από ογκογονίδιο βλάβης στο DNA (oncogene-induced DNA damage), εφόσον μπορεί να προκαλέσει αποδεδειγμένα θεμελιωμένες γενετικές αιτίες απενεργοποίησης ογκοκατασταλτικών γονιδίων, δηλαδή επάγει θραύσεις στη διπλή έλικα του DNA (DNA double-strand breaks), οι οποίες προκαλούν απώλεια αλληλίων και παράγει ελεύθερες ρίζες οξυγόνου (ROS), οι οποίες είναι υπεύθυνες για την πρόκληση σημειακών μεταλλάξεων. Το μοντέλο που προτείνουμε είναι μία παραλλαγή του ισχύοντος μοντέλου και υποθέτει ότι, σε μία υποομάδα ορθοκολικών καρκίνων, η K-ras μετάλλαξη μπορεί να προηγείται της APC μετάλλαξης, αναπαριστώντας την πλέον πρώιμη κινητήρια δύναμη, και, ενδεχομένως, έναν πρώιμο βιοδείκτη της ορθοκολικής καρκινογένεσης. Αυτή η παρατήρηση είναι κλινικά χρήσιμη, καθώς μπορεί να τροποποιήσει τη στρατηγική πρόληψης του ορθοκολικού καρκίνου, περιορίζοντας αριθμητικά τους ασθενείς που υποβάλλονται σε κολονοσκοπήσεις σε αυτούς που φέρουν την K-ras μετάλλαξη στο παχύ τους έντερο ή στο ορθό τους, είτε στους καλοήθεις πολύποδες είτε στο φυσιολογικό βλεννογόνο που τους συνοδεύει.
Ποσοτική διαχείριση κινδύνου αξιοπιστίας σε προηγμένα συστήματα διανομής ηλεκτρικής ενέργειας με την αξιοποίηση τεχνολογιών έξυπνων δικτύων
Authors: Σγούρας Καλλισθένης
Published: September 2021

Τα σύγχρονα δίκτυα διανομής ηλεκτρικής ενέργειας τείνουν ολοένα και περισσότερο να λειτουργούν σε ανταγωνιστικά περιβάλλοντα, όπου οι ρυθμιστικές αρχές που παρακολουθούν τις επιδόσεις τους επιβάλουν υψηλά επίπεδα αξιοπιστίας στην τροφοδότηση των καταναλωτών. Το κόστος της διατήρησης ενός υψηλού βαθμού αξιοπιστίας με παραδοσιακές μεθόδους ενίσχυσης των δικτύων είναι γενικά υψηλό και στην πράξη μπορεί και να καθίσταται αδύνατο να επιτευχθεί βραχυπρόθεσμα μια συγκεκριμένη ποσοτική βελτίωση. Η παραπάνω κατάσταση, μας προέτρεψε να διερευνήσουμε εξελιγμένες στρατηγικές που θα μπορούσαν να προσφέρουν με χαμηλό κόστος άμεσα αποτελέσματα. Η παρούσα διατριβή παρουσιάζει δύο προτεινόμενες μεθόδους. Η πρώτη υλοποιεί την ποσοτική διαχείριση του κινδύνου από χαμηλή επίδοση αξιοπιστίας μέσω ενός βέλτιστου σχηματισμού χαρτοφυλακίου προγραμμάτων απόκρισης στη ζήτηση (demand response, DR). Η δεύτερη αποτιμά τον βραχυπρόθεσμο κίνδυνο υποβάθμισης της αξιοπιστίας από κυβερνο-φυσικές επιθέσεις δικτύων προγραμμάτων ρομπότ (botnet) σε συστήματα ρυθμιζόμενων φορτίων των οποίων η λειτουργία επηρεάζεται από κίνητρα χρονικής μετατόπισης φορτίου. Τα συμπεράσματα της διατριβής δείχνουν ότι οι παραπάνω προτεινόμενες μέθοδοι μπορούν να είναι ωφέλιμες στους διαχειριστές δικτύων διανομής ηλεκτρικής ενέργειας ως συστήματα υποστήριξης αποφάσεων. Με την εφαρμογή τους μπορούν να επιτευχθούν ποσοτικοί στόχοι αξιοπιστίας, αφενός με την κατασκευή ειδικά προσαρμοσμένων χαρτοφυλακίων DR προγραμμάτων και αφετέρου με την επιλογή του επιθυμητού βαθμού διείσδυσης ρυθμιζόμενων ηλεκτρικών φορτίων από σήματα τιμής.
Τοπολογίες σε σύνολα συναρτήσεων
Authors: Πετρόπουλος Βασίλειος
Published: September 2021

Έστω Y, Z τοπολογικοί χώροι, C(Y,Z) το σύνολο των συνεχών απεικονίσεων του χώρου Y στο χώρο Z, Μ(Υ,Ζ) το σύνολο των μετρήσιμων απεικονίσεων του χώρου Y στο χώρο Z, σ_{Ζ}(τ_{Υ}) το σύνολο που αποτελείται από τα υποσύνολα f^{-1}(B) του Y, όπου f\in M(Y,Z) και B μετρήσιμο υποσύνολο του Z, και B(Y,Z) το σύνολο των Baire απεικονίσεων του χώρου Y στο χώρο Z. Επί του συνόλου C(Y,Z) ορίζουμε τοπολογίες τις οποίες καλούμε F_n(τ_n) -family-open. Μελετάμε τις τοπολογίες αυτές και δίνουμε ικανές και αναγκαίες συνθήκες έτσι, ώστε να είναι διαχωριστικές και συνδετικά συνεχείς.Επί του συνόλου M(Y,Z) ορίζουμε και μελετάμε τις έννοιες των μετρήσιμων και χωριστά μετρήσιμων A -διαχωριστικών και A -συνδετικά συνεχών τοπολογιών, όπου A είναι μία οικογένεια τοπολογικών χώρων. Επισημαίνουμε ότι επί του M(Y,Z) , γενικά, δεν υπάρχει η μεγαλύτερη χωριστά μετρήσιμη A-διαχωριστική τοπολογία. Το γεγονός αυτό αποτελεί ένα διαφορετικό αποτέλεσμα από τη κλασσική θεωρία των χώρων συναρτήσεων. Επίσης, παρουσιάζουμε και μελετάμε σχέσεις μεταξύ των τοπολογιών επί των συνόλων Μ(Υ,Ζ) και σ_{Ζ}(τ_{Υ}) , όσον αφορά τις έννοιες των μετρήσιμων και χωριστά μετρήσιμων A - διαχωριστικών και A-συνδετικά συνεχών τοπολογιών. Ανάλογα αποτελέσματα παρουσιάζουμε για τοπολογίες επί του συνόλου B(Y,Z). Τέλος, θεωρούμε τα σύνολα B^{α}(Y,Z) , όπου α < ω_{1} , των Borel απεικονίσεων τύπου α του χώρου Y στο χώρο Z και G^{Z}_{α}(Υ) που αποτελείται από όλα τα υποσύνολα f^{-1}(U) , όπου f\in B^{α}(Y,Z) και U ανοικτό υποσύνολο του χώρου Z. Επί των συνόλων B^{α}(Y,Z) και G^{Z}_{α}(Υ) ορίζουμε νέες τοπολογίες και ερευνούμε σχέσεις μεταξύ των τοπολογιών αυτών.
Βελτιστοποίηση ροών εργασιών για ανάλυση δεδομένων
Authors: Κούγκα Γεωργία
Published: September 2021

Η αύξηση των δεδομένων με ραγδαίο ρυθμό συντέλεσε στην ανάγκη για την ανάπτυξη αυτοματοποιημένων μηχανισμών επεξεργασίας και ανάλυσης δεδομένων. Γι' αυτό το λόγο, υιοθετήθηκαν οι ροές εργασιών για ανάλυση δεδομένων (ή πιο απλά οι ροές δεδομένων). Όμως, οι ροές δεδομένων είναι αρκετά πολύπλοκες και γίνονται ολοένα πολυπλοκότερες, καθώς η εκτέλεσή τους πραγματοποιείται σε παράλληλα, κατανεμημένα και ετερογενή περιβάλλοντα. Η παρούσα διατριβή πραγματεύεται τη βελτιστοποίηση των ροών δεδομένων μέσα από την πρόταση τεχνικών αναδιάταξης των εργασιών των ροών με σκοπό τη μείωση του συνολικού κόστους εκτέλεσής τους και της επιλογής των μηχανών εκτέλεσης των εργασιών. Πιο αναλυτικά, οι συνεισφορές της διατριβής κωδικοποιούνται ως εξής: (i) παρουσιάζεται μία συστηματική ανασκόπηση του χώρου της βελτιστοποίησης των ροών δεδομένων, (ii) προτείνονται αποδοτικοί ακριβείς αλγόριθμοι για την εύρεση της βέλτιστης διάταξης των εργασιών για τη μείωση του κόστους της ροής, (iii) προτείνονται, για το ίδιο πρόβλημα, αποδοτικοί ευριστικοί κλιμακώσιμοι αλγόριθμοι, (iv) προτείνονται αποδοτικές λύσεις χαμηλού επιπλέον κόστους για την επιλογή μηχανών εκτέλεσης σε περιβάλλοντα με πολλές εναλλακτικές, (v) αξιολογούνται οι προτάσεις μέσω σύγκρισής τους έναντι των καλύτερων υπαρχόντων τεχνικών στη βιβλιογραφία, και τέλος, (vi) προτείνεται ένα μοντέλο κόστους που περιγράφει ακριβέστερα το χρόνο εκτέλεσης των ροών σε σύγχρονες μηχανές.
Μελέτη της οργανικής ύλης και των σχηματιζόμενων παραπροϊόντων οζονισμού και χλωρίωσης κατά την επεξεργασία επιφανειακών νερών
Authors: Παπαγεωργίου Αλέξανδρος
Published: September 2021

Στην παρούσα διατριβή μελετήθηκαν τα χαρακτηριστικά της φυσικής οργανικής ύλης (ΝΟΜ) του επιφανειακού νερού του ποταμού Αλιάκμονα που τροφοδοτεί την Εγκατάσταση Επεξεργασίας Νερού Θεσσαλονίκης (Ε.Ε.Ν.Θ.), η επίδραση σε αυτήν των διαφόρων σταδίων επεξεργασίας της εγκατάστασης και ο σχηματισμός οργανικών παραπροϊόντων κατά τη χλωρίωση και τον οζονισμό της. Πραγματοποιήθηκαν μηνιαίες δειγματοληψίες για ένα έτος από όλα τα στάδια επεξεργασίας της Ε.Ε.Ν.Θ. και εξετάστηκαν τα χαρακτηριστικά της ΝΟΜ (DOC, BDOC, UV254, SUVA και SFS) και ο σχηματισμός παραπροϊόντων απολύμανσης. Οι κύριες ομάδες παραπροϊόντων απολύμανσης που μελετήθηκαν ήταν οι καρβονυλικές ενώσεις ως παραπροϊόντα οζονισμού και το δυναμικό σχηματισμού τριαλογονομεθανίων και αλογονοξικών οξέων ως παραπροϊόντα χλωρίωσης. Επίσης, διερευνήθηκε η επίδραση αυτόχθονων και αλλόχθονων πηγών οργανικής ύλης στα χαρακτηριστικά της ΝΟΜ (DOC, BDOC, UV254, SUVA και SFS) και στη δυνατότητα σχηματισμού παραπροϊόντων απολύμανσης. Για το σκοπό αυτό πραγματοποιήθηκαν πειράματα οζονισμού και χλωρίωσης σε εργαστηριακό επίπεδο σε δείγματα επιφανειακού νερού του ποταμού Αλιάκμονα και μιγμάτων αυτού με επεξεργασμένα και ακατέργαστα αστικά λύματα, όπως επίσης και με χουμικά οξέα. Τέλος, πειράματα οζονισμού σε εργαστηριακό επίπεδο πραγματοποιήθηκαν σε δείγματα εσωκυτταρικής και εξωκυτταρικής οργανικής ύλης δυο στελεχών κυανοβακτηρίων που συναντώνται με υψηλή συχνότητα στον ποταμό Αλιάκμονα (Microcystis flos-aquae TAU-MAC 1510 και Anabaena sp. TAU-MAC 2610). Τα δείγματα της βιολογικής οργανικής ύλης οζονίστηκαν στο εργαστήριο σε διαφορετικές συνθήκες δόσης όζοντος και χρόνου επαφής και προσδιορίστηκαν οι μεταβολές των χαρακτηριστικών της οργανικής ύλης (DOC, URI, UV254 και SFS) και της συγκέντρωσης των καρβονυλικών ενώσεων ως παραπροϊόντων οζονισμού. Πιθανές συσχετίσεις μεταξύ των διαφόρων παραμέτρων και των μεταβολών τους μελετήθηκαν με την εφαρμογή στατιστικών εργαλείων.